วิเคราะห์การเมือง : ปรับแผนสกัดถูกรุมยำ
กัดฟันลุกขึ้นมาลุยงานใหม่ หลังล้มหมอนนอนเสื่อ ไข้ขึ้นไป 1 วันเต็มในคิวการแก้ปัญหาช็อตเร่งด่วน ไวรัสโคโรนาสายพันธุ์ใหม่ ที่หยุดพักไม่ได้ ต่อให้ บิ๊กตู่ พล.อ.ประยุทธ์ จันทร์โอชา นายกรัฐมนตรีและ รมว.กลาโหม ฟุบหนักแค่ไหนก็ต้องแข็งใจลุกขึ้นสู้ภายใต้สถานการณ์ที่ต้องเฝ้าระวังการแพร่กระจายของเชื้อร้ายจากเมืองจีนอย่างเข้มงวด ในภาวะที่คนไทยกำลังหวาดวิตก แตกตื่นกันยกใหญ่ทั้งเฟกนิวส์ มโนโซเชียลร่วมผสมโรง ทำเอาวิตกจริตกันไปทั่วแม้ บิ๊กตู่ จะออกแถลงการณ์ผ่านโทรทัศน์รวมการเฉพาะกิจแห่งประเทศไทย ยืนยันควบคุมสถานการณ์ได้ แต่สุดท้ายกระทรวงสาธารณสุขต้องตามดับข่าวลือ ข่าวลวงไม่หยุดหย่อนไวรัสโคโรนาที่ว่าร้ายยังไม่น่ากลัวเท่าไวรัสข่าวปลอมที่สำคัญผลพวงของไวรัสอู่ฮั่นส่อลามไปฉุดสภาวะเศรษฐกิจ เม็ดเงินจากการท่องเที่ยวตั้งท่าหดหายไม่ต่ำกว่า 50000 ล้านบาท เซ่นมาตรการยาแรงของประธานาธิบดีจีน สี จิ้นผิง แช่แข็งทัวร์จีนห้ามท่องเที่ยวต่างประเทศเศรษฐกิจไทยที่เหนื่อยหนักอยู่แล้ว ส่อเค้าทรุดฮวบกว่าเดิม บิ๊กตู่ ต้องลากสังขารมานั่งหัวโต๊ะ ประชุม ครม.เศรษฐกิจ ระดมสมองภาคธุรกิจฝ่าวิกฤติโคโรนากันเร่งด่วนลุงตู่ หัวหมุนถูกปัญหารุมเร้า ต้องไล่แก้ช็อตเฉพาะกิจมือเป็นระวิงมาตั้งแต่ต้นปี ทั้งภัยแล้ง น้ำประปาเค็ม ฝุ่นพิษ PM2.5 มาถึงคิวล่าสุดไวรัสโคโรนาอีกทางก็ต้องเตรียมรับมือการอภิปรายไม่ไว้วางใจรัฐบาล ที่ฝ่ายค้านยื่น 6 ชื่อรัฐมนตรีขึ้นเขียงซักฟอกนำทีมโดย บิ๊กตู่ ส่วนอีก 5 รายได้แก่ บิ๊กป้อม พล.อ.ประวิตร วงษ์สุวรรณ นายวิษณุ เครืองาม รองนายกรัฐมนตรี บิ๊กป๊อก พล.อ.อนุพงษ์ เผ่าจินดา รมว.มหาดไทย นายดอน ปรมัตถ์วินัย รมว.ต่างประเทศ และ ร.อ.ธรรมนัส พรหมเผ่า รมช.เกษตรและสหกรณ์เจาะจงไปที่ รมต.สายพลังประชารัฐล้วนๆ โดยเฉพาะ 3 พี่น้องตระกูล ป. โดนจับขึ้นเขียงกันพร้อมหน้า ไม่มีพรรคร่วมรัฐบาลอย่างภูมิใจไทย–ประชาธิปัตย์ติดร่างแหด้วยดูรายชื่อแล้วก็ไม่มีอะไรเซอร์ไพรส์ เป็นชื่อที่ถูกอยู่ในลิสต์แต่แรกทั้งหมด แค่ถูกชักเข้า ชักออก วนกันไปมาก่อนจะสรุปกันลงตัวทั้งในพรรคเพื่อไทย และพรรคร่วมฝ่ายค้านต้องเคลียร์ใจกันหลายยกไทม์ไลน์จากที่จะยื่นซักฟอกตั้งแต่ปลายปีที่แล้ว ถูกลากมาปลายเดือน ม.ค.2563 ผิดปกติจากการยื่นอภิปรายไม่ไว้วางใจทุกครั้งที่ไม่เคยยืดเยื้อเหมือนรอบนี้ก๊วนพรรคเล็กเองก็อยากโชว์ออฟอภิปรายรัฐมนตรีที่ตนเองต้องการ กล้างัดข้อกับพรรคใหญ่กว่าจะทุบโต๊ะเคาะชื่อ 6 รมต.รอบสุดท้ายออกมาก็มีอาการกินแหนงแคลงใจให้เห็น ถึงขั้นถูกตั้งข้อสงสัยมีเรื่องผลประโยชน์เข้ามาเกี่ยวข้องในการถอดชื่อใครออกหรือไม่ข้อมูลไม่ไปทางเดียวกัน สะท้อนฝ่ายค้านเองก็ไม่เป็นเอกภาพในการยื่นอภิปรายไม่ไว้วางใจดูทรงแล้วฝ่ายรัฐบาลน่าจะประคองเอาตัวรอดในเวทีซักฟอกไปได้ เพราะเสียงฝ่ายค้านยังไงก็สู้ฝั่งรัฐบาลไม่ได้ และตามมารยาทการเมือง หากมีหลักฐานคาหนังคาเขา เต็มที่พรรคร่วมรัฐบาลคงทำได้แค่งดออกเสียง จากนั้นค่อยหาทางปรับ ครม.แก้ภาพลักษณ์กันต่อไปแต่คนรับบทหนักสุดอยู่ที่ ลุงตู่ ที่ถูกฝ่ายค้านล็อกเป้า จองกฐินถล่มหลายเรื่อง โดยเฉพาะข้อหาบริหารราชการแผ่นดินผิดพลาด ทำให้ประเทศเสียหายร้ายแรงโฟกัสไปที่การแก้ปัญหาเศรษฐกิจล้มเหลว เจาะจงให้ ลุงตู่ เป็นผู้ตอบคำถามเพียงผู้เดียว โดยตัดชื่อ นายสมคิด จาตุศรีพิทักษ์ รองนายกรัฐมนตรี และ นายอุตตม สาวนายน รมว.คลัง ทิ้งในนาทีสุดท้ายป้องกันไม่ให้มีใครเป็นตัวช่วยชี้แจงแทน บิ๊กตู่ ตามเหลี่ยมที่ฝ่ายค้านเองก็รู้ดีว่า หากมีชื่อ สมคิด–อุตตม อยู่ในลิสต์ซักฟอก มีหวังถูกฉวยจังหวะพีอาร์โครงการบัตรสวัสดิการประชารัฐ โครงการชิมช้อปใช้ หรือโครงการอีอีซี ตอกย้ำผลงานชิ้นโบแดง ช่วยให้ ลุงตู่ พูดแค่ภาพรวมแบบหล่อๆรอดตัวไปอย่างสบายๆฝ่ายค้านจึงต้องปรับแผนเขี่ยคนชี้แจงแทนออก ไม่ให้เวทีอภิปรายไม่ไว้วางใจถูกใช้เป็นฟลอร์โปรโมตผลงานรัฐบาล โดยที่ ลุงตู่ ไม่ต้องบอบช้ำแต่ในเกมเขี้ยวที่ทันกัน ฝ่ายรัฐบาลก็เตรียมแผนรองรับ ให้ สมคิด-อุตตม ขอใช้สิทธิชี้แจงในกรณีที่ถูกอภิปรายพาดพิง หากฝ่ายค้านแขวะมาถึงเรื่องบัตรสวัสดิการแห่งรัฐ โครงการชิมช้อปใช้ หรือโครงการอีอีซี ในฐานะเป็นผู้รับผิดชอบโครงการโดยตรงแถมฝั่งรัฐบาลยังเตรียมขุนพลคอยสแตนด์บายร่วมกับทีมองครักษ์ คอยประท้วงดักทางไม่ปล่อย ลุงตู่ สู้ตามยถากรรมเพียงลำพังขืนให้ ลุงตู่ รับเละ น่วมอยู่คนเดียว อาจพังกันทั้งแถบทีมข่าวการเมือง
ในคิวการแก้ปัญหาช็อตเร่งด่วน ไวรัสโคโรนาสายพันธุ์ใหม่ ที่หยุดพักไม่ได้ ต่อให้ บิ๊กตู่ พล.อ.ประยุทธ์ จันทร์โอชา นายกรัฐมนตรีและ รมว.กลาโหม
วิเคราะห์การเมือง,อภิปรายไม่ไว้วางใจ,พรรคฝ่ายค้าน,ซักฟอกรัฐบาล,ฝ่ายรัฐบาล,สมคิด จาตุศรีพิทักษ์,อุตตม สาวนายน,ข่าวทั่วไป